જામનગર અને દેવભૂમિ દ્વારકા જિલ્લામાં ગત ચોમાસાની મોસમમાં અપૂરતો વરસાદ થવાથી ઠેરઠેર ખેડૂતોના પાક નિષ્ફળ જઇ રહ્યા છે અને પાક વીમા, પીવાનું પાણી, ઘાસચારો તેમજ જે તે તાલુકાઓને દુષ્કાળગ્રસ્ત જાહેર કરવાની માંગ બળવતર થઇ રહી છે. લાલપુર તાલુકામાં પણ અપૂરતો વરસાદ થવાથી લાલપુર તાલુકામાં પણ પાક વીમો ચુકવવા સહિતની માંગણીઓ ખેડૂતો દ્વારા કરવામાં આવી રહી છે. ત્યારે જ લાલપુર તાલુકાના વાવડી ગામે રહેતા રાણાભાઇ રાયદેભાઇ ગાગીયા નામના ૪ર વર્ષના ખેડૂતે કપાસનું વાવેતર કરેલ હોય અને અપૂરતા વરસાદને કારણે કપાસનો પાક નિષ્ફળ ગયા બાદ આવનાર સમયની ચિંતામાં ગૂમસુમ રહ્યા બાદ અને આર્થિક સંકડામણથી કંટાળી જઇ તેના ઘરે ગળાફાંસો ખાઇ લેતા તેનું બનાવના સ્થળે મૃત્યુ નીપજયું હતું. જે બનાવ અંગે મૃતકના સગા સોમાતભાઇ અરશીભાઇ ગાગીયાએ પોલીસમાં જાહેર કરતા પોલીસે મૃતકના મૃતદેહનું પોસ્ટમોર્ટમ કરાવી વધુ તપાસ હાથ ધરી છે. આ બનાવથી ખેડૂત લોબીમાં ભારે શોકની લાગણી છવાઇ છે. પોલીસે આ બનાવ અંગે વધુ તપાસ હાથ ધરી છે.